Paolo Gulisano

El **Paolo Gulisano** (Milan, 27 de masg del 1959) l'è un scritur italian, uriginari de Lech.

## Biugrafia
El dutur Paolo Gulisano l'è nassüü a Milan el 27 de masg del 1959 e a növ agn l'è vegnüü a Lech, indue stà de cà amò adess. L'ha faa el Liceu Classegh Lissander Manzun, pö dopu el  s'è laüreaa in Medesina e Chirürgia cunt la specializzaziun in Igiene e Medesina preventiva. Passiunaa e insegnant de Storia de la Medesina, al sò lavurà de dutur gh'haa giuntaa là de tanci agn l'ativitaa cultürala de sagista e scritur. L'haa culaburaa cunt diversi giurnai (*l'Osservatore Romano, La Pruincia de Comm, il Timone, la Bussola quotidiana, Europaitalia, il Federalismo, Tempi, i Quaderni di Avalon, i Quaderni Padani, Tera Insübra, Vivere!, Arte e Fede*). Perdepiö del 2000 a Radio Mater el le ghe stà adree a la trasmissiun *Testimoni della fede*. L'ha fundaa e l'è Vicepresident de la *Società Chestertoniana Italiana*; l'haa funda e l'è president de l' ARS de Lecch per i rievucazziun de l'etaa de mezz. L'è anca denter in di asuciazziun cattolegh e identitari e del 2000 l'è President del *Centro di Aiuto alla Vita* de Lecch, ma roba pussee impurtanta l'è vün di pussee grandi espert al mund del scritur ingles J.R.R. Tolkien.

## Sagista e Rumanzée

### El sagista

El dutùr Paolo Gulisano l'è un persunagg tra i pussee uriginai de la cultüra in italia: l'haa inviaa là cumè sagista indel 1996 cunt el libèr “Cristeros”  (il Cerchio) che el trà a man una pagina desmentegada de la storia del '900: la persecuzziun di cristian indel Messich di agn '20. Pö dopu, cunsiderada la sò passiun per el Tolkien, gh' haa dedicàa al scritur ingles e al sò mund de fantasia diversi articui e i sò liber pussee bèj: *La mappa delle terra di mezzo (Rusconi,1997)*, *La mappa del Silmarillion (Rusconi, 1999)*, *Tolkien, il mito e la grazia (Ancora, 2001)* e *Gli eroi de Il Signore degli Anelli (Ancora, 2003)*. Dessuramaross el le gh' haa anca passiun 'dree a la cultüra celtega e inglesa iscee l'haa faa vegné fö di vulöm in söl Gilbert Keith Chesterton e  l'Hilaire Beloc, in sö la storia de la Scozia e de l'Irlanda e söl San Culumban, gh'haa dà una bela man a la difusiun in Italia di oper del Clive Staples Lewis che de lüü l'haa metüü gió la prima biugrafia in italian (*C.S. Lewis tra Fantasy e Vangelo*) e l' haa cüraa la biugrafia del scritur viturian George MacDonald che l' è staa quell che l' gh'haa daa di idei bej e bun a i scritur de fantasia del '900. 'Sti liber, insema a quij in sö l'Oscar Wilde (*Il ritratto di Oscar Wilde*), padre McNabb (*Babylondon*), el beatt cardinal Newman (*J.H. Newman profilo di un cercatore di verità*), James Barrie (*Alla ricerca di Peter Pan*) hann cunsacràa per semper el dutur Paolo Gulisano cumè vün di espert pussee atent a la cultüra e al mund de la Gran Bretagna. I sò opèr de lüü hin féss interesant per el sò sistema de scriv fin e curius. El le niscund mia i sò radis catolegh bej sald che salten fö specialment in di sagg sö i martér mesican (*Cristeros*), söl papa Pio IX (*O Roma o morte*), söl sant irlandes Culumban (*Colombano un santo per l' Europa*), söl patriota tirules Andreas Hofer (el dutur Gulisano, che l' è lumbard, el gh' haa anca urigin tirules da part de mam), füsilàa a Mantua di suldaa de l'imperadur franzes (*Andreas Hofer: il Tirolese che sfidò Napoleone*). Cumè studiüs de storia de la Medesina el dutur Gulisano l'haa scrivüü un para de liber: *Pandemie* del 2006, che el rileng la storia di grand epidemei da la pest al'inflüenza di peviun (aviaria) e *L' arte del guarire* (2011), un uriginala storia de la medesina vardada cunt i occ di sant.

### El rumanzee

Indel giögn 2011 l' haa decidüü de metes dré a scriv un rumaanz de fantastoria: *Il destino di padre Brown* (Sugarco). La fantastoria, o Ucrunia, l'è un gener leterari gnamò trop duperaa in italia. El dutur Gulisano indel sò rumanz el fà un'ipotesi: e se indel Cunclav del 1939 fudess minga sta fà papa l'Eugenio Pacelli, ma un cert cardinal Brown, idest el pader Brown del Chesterton fudess naa sö lüü? A parté de chest' idea stramba (ma el Chesterton l'eva propi el re di vacat, che per lüü gh'heven de dessedà fò i crap indurmentà di temp muderni) el rumanz el ne descriv la gareana, a parté del 1917, quand se pensa che el Pader Brown el  vegni ciamà a Ruma del cardinal Merry del Val per laurà insema a lüü, fina al cunclav del 1939. De > el le deventa un munsciur al servizzi (segrèt) del Papa, impegnàa un poo depertött. Alura tröem el Pader Brown in di trincei del Carso, a Capuret, tra el Cadurna e l' agent segrèt Kipling; indel Irlanda rivulüziunaria del Michael Collins, a Ruma el dé de la marcia, indela Türìn del Frassati insema al don Sturzo. Un Pader Brown che le deventa prima munsciur e pö dopu cardinal, amìs e culega de l'Eugenio Pacelli, al servizzi del Pio XI e de un misterius cardinal mezz ingles e mezz spagnöö, Rafael Merry del Val, che ghe fa faa la spia per el Vatican. Dunca indel rumanz storia vera del '900 e fantasia se meseden denter e porten el letur a divertes e a comoves al stess temp.

### Oper

*Cristeros! L'insorgenza cattolica e popolare del Messico 1926-1929 (1996), Rimini, Il Cerchio
*La mappa della Terra di Mezzo (1997), Milàn, Rusconi
*Il cardo e la croce. La Scozia: una storia di fede e di libertà (1998), Rimini, Il Cerchio
*La mappa del Silmarillion Rusconi, 1999
*O Roma o morte! (2000), Rimini: Il Cerchio
*Tolkien il mito e la grazia (2001), Milàn: Àncora
*Chesterton e Belloc. Apologia e profezia (2002), Milàn: Àncora
*Gli eroi de Il Signore degli Anelli (2003), Milàn: Àncora
*L'isola del destino. Storie, miti e personaggi dell'Irlanda medievale (2003), Milàn: Àncora
*Re Artù (Piemme, 2004)
*Tolkienology (Piemme, 2004) (Con Mario Palmaro e Alessandro Gnocchi)
*Giochi da hobbit (2005), Milàn: Àncora (insèma a la Luisa Vassallo)
*Il mondo di Narnia (Edizioni San Paolo, 2005) (insèma al Andrea Monda)
*C.S.Lewis. Tra fantasy e Vangelo (2005), Milàn: Àncora
*Pandemie (2006), Milàn: Àncora
*La cucina di Narnia (2006), Milàn: Àncora (insèma a la Luisa Vassallo)
*La notte delle zucche. La festa di Halloween (in colaborasiùn col Brid O'Neill) (Àncora, 2006)
*Tolkien. Il mito e la grazia - edizione ampliata (2007), Milàn: Àncora
*Colombano. Un santo per l'Europa (2007), Milàn: Àncora
*I segreti del mondo di Narnia (Piemme, 2008)
*Il codice Gioconda. La vera identità di Monna Lisa (in colaborasiùn col Erminio Bonanomi), 2008, Fede & Cultura, Verona
*George MacDonald, il maestro della fantasia (insèma a la Luisa Vassallo)(2008), Rimini: Il Cerchio
*Quel cristiano di Guareschi (2009), Milàn: Àncora
*Il Ritratto di Oscar Wilde (2009), Milàn: Àncora
*Andreas Hofer, il Tirolese che sfidò Napoleone (2010), Milàn: Àncora
*John Henry Newman (2010), Milàn: Àncora
*Babylondon, Padre McNabb, maestro di Chesterton, nel caos di “Babylon-London” (2010), Bologna: ESD
*Alla ricerca di Peter Pan, (insèma a la Chiara Nejrotti) 2010, Cantagalli, Siena.
*Il destino di Padre Brown, 2011, Sugarco, Milàn
*L’arte del guarire, 2011, Ancora, Milàn